'Woordelys & spelreëls' vier eeu van Afrikaans | Netwerk24
'Woordelys & spelreëls' vier eeu van Afrikaans
Deur Gerhard van Huyssteen 01 Oktober 2016 00:00
Die afgelope week het die Taalkommissie (TK) van die Suid-Afrikaanse Akademie vir Wetenskap en Kuns vir die derde keer hierdie jaar ruggespraak gevoer.
Normaliter is dié voorreg ons slegs twee keer per jaar beskore, maar volgende jaar moet 'n nuwe Afrikaanse woordelys en spelreëls (AWS) verskyn. Dis skouer aan die wiel as ons met onverdrote vlyt ploeg en saai. Ons brand die kers aan drie kante.
Die huidige TK bestaan uit vier vroue en vyf mans. Hulle is: prof. Herman Beyer; prof. Frank Hendricks (ondervoorsitter); me. Sophia Kapp; dr. Frikkie Lombard; dr. Phillip Louw; me. Jana Luther; prof. Marné Pienaar; me. Suléne Pilon (sekretaris); en die uwe, wat voorsitter is.
Vier TK-lede kom uit Gauteng, vier uit die Wes-Kaap en een uit Namibië.
Die kortsdienende lid in die huidige TK dien vier jaar in die kommissie, terwyl Frikkie Lombard al 21 jaar lid is (onder meer vir 'n lang tydperk as sekretaris). Daar moet nog baie fut in Frikkie wees, want D.F. Malherbe en T.H. le Roux het onderskeidelik 52 en 51 jaar in die TK gedien.
Bekende TK-lede oor die jare heen is onder andere C.J. Langenhoven, Totius, Jan F.E. Cilliers, Gustav Preller, L.W. Hiemstra, Johan Combrink en Anton Prinsloo, om maar net 'n paar te noem.
Die totstandkoming van die Taalkommissie kan direk toegeskryf word aan 'n gloeiende toespraak wat Langenhoven in 1914 oor Afrikaans gelewer het.
Die eerste AWS het in 1917 die lig gesien. Volgende jaar se elfde uitgawe van die AWS sal dus 'n eeufeesuitgawe wees. Dit impliseer dat die AWS waarskynlik Afrikaans se oudste, lewende erfenis is.
Die TK gebruik 'n virtuele forum om tussen sittings taalsake te bespreek en besluite te neem. Daarbenewens het die TK 'n groot versameling van digitale tekste (ongeveer 57 miljoen woorde) wat geraadpleeg word om te help om besluite te neem.
Dié korpus kan ook aanlyn deur navorsers geraadpleeg word via die Virtuele Instituut vir Afrikaans (VivA) se Korpusportaal.
Die TK het ook 'n aktiewe en gewilde Facebookblad waar gebruikers se taalvrae beantwoord word. Jy kan meer lees oor die TK en AWS op Wikipedia.